CC 20220801
«Јаш канаттардыҥ» амадулары јаан - altaicholmon\nМосквада кандык айдыҥ 23-25 кӱндеринде кӱӱлик школдордыҥ вокалисттериниҥ «Sounds of voice. Звуки голоса» деген IV бастырароссиялык кӧрӱ-маргааны ӧткӧн. Бу кӧрӱ-маргаанда Улаган аймактыҥ кӱӱлик школынаҥ балдардыҥ «Јаш канаттар» деген јозокту јайаан ӧмӧлиги јеҥӱлӱ туружып, јанып келди. Ыраак јол-јорыкта болгон јайалталар самолеттоҥ тӱшкен ле бойынча, сӱӱнчизиле ӱлежерге кӧндӱре ле «Алтайдыҥ Чолмоны» газеттиҥ редакциязына кирип чыктылар. Ӧмӧликтиҥ художественный башкараачызы Айана ТЕМЕЕВА мынайда куучындады:\n—Текши Россияныҥ ончо кӱӱлик школдорына вокалисттердиҥ ӧдӱп јаткан кӧрӱ-маргаанында турушсын деп айттыру-кычырту болгон. Айдарда, Улагандагы бистиҥ кӱӱлик школго база кычырту келген. Онойып бис, «Јаш канаттар» деген јайаан ӧмӧлик, бойысты ченеп, онойдо ок тузалу, керектӱ ле јаан кӧдӱриҥиде туружар, ӱренер амадула Москва јаар атанганыс.\nВокалисттердиҥ кӧрӱ-маргаанында кайда да беш јӱстеҥ ажыра туружаачылар болгон. Тӱрк калыктардаҥ јаҥыс ла бис Алтай Республика болгоныс. Бастырароссиялык кӧрӱ-маргаан академ вокал, албаты вокал, эстрадалык вокал, фольклор деген ууламјыларла ӧткӧн. Бис албаты вокалда ла фольклор ууламјыда туружып, фольклордо баштапкы јерге, албаты вокалда экинчи јерге чыктыс. Албаты-сценический вокалда эки кызычагыс таҥынаҥ (сольно) туружып, база јерлер алган. Турушкан ууламјыларыста јеҥӱчилдер болуп чыгып, дипломдорло кайралдаттыс.\nВокалисттердиҥ кӧрӱ-маргаанында «Јаш канаттардыҥ» туружаачыларыныҥ кӱӱлик ойноткыларла ойноп, јаҥарлаганы, онойдо ок кийген кеп-кийимдери јаан јилбӱде болды.\nКӧрӱ-маргаанныҥ кийнинеҥ гала-концертке жюри эҥ ле јакшы 15 номерди талдап алган ла бис олордыҥ тоозында болдыс. Чындап, пандемияла колбой, кӧрӱ-маргаан ӧйинде залда кӧрӧӧчилер болбогон. Је гала-концертте кӧрӧӧчилер болгон, олор бир кижи ажыра отуратан ээжини чике бӱдӱрген.\nВокалисттердиҥ кӧрӱ-маргааны Гнесиндердиҥ адыла адалган кӱӱлик училищеде ӧткӧн. Окылу жюриде бу училищениҥ ады јарлу профессорлоры, ӱредӱчилери болгон. Бу улус бистиҥ јерлежис Владимир Кончевти јакшы билетен болуптыр, јаан эзен айттылар. Сакыбаган јанынаҥ ондый сӱӱнчи база болды…\nТергеениҥ «Јаш канаттар» деген јайаан ӧмӧлигиниҥ туружаачылары 4-6 класстардыҥ кызычактары Яна Тадинова, Айдыҥ-Ай Темеева, Кристина Сартакова, Злата Сартакова, Альмира Адыкаева, Арина Манзырова. Јол-јорыгыста бисле кожо АР-дыҥ культуразыныҥ нерелӱ ишчизи Ольга Колян, АР-дыҥ нерелӱ артизи концертмейстер Алан Темеев јӱрген.\nЧӧлӧӧ ӧйдӧ бис Кызыл тепсеҥде, ВДНХ-да болдыс, тӧс каланыҥ ӧскӧ дӧ јилбилӱ ле јараш јерлериле јӱрдис. Кызычактарга баштапкы катап самолетло учканы база сӱрекей јараган.\nБалдарга ыраак јол-јорыкка барарга, кӧрӱ-маргаанда туружарга керектӱ акча-манатла јаҥжыкканы аайынча ада-энелери болушты. База Улаган аймактыҥ культура бӧлӱгинеҥ Сергей Табулгин, Солунай Санаа (бӧлӱктиҥ јааны) болужын јетирген.\n«Јаш канаттар» јайаан ӧмӧликтиҥ амадулары быјыл јаан. Республика да, ороон до кеминде ӧдӧтӧн кӧрӱ-маргаандарда туружарга белетениш кӧнӱ ӧдӧт.